**RAAMLEPING-KOOSTÖÖKOKKULEPPE nr 7-2.2/22-96-1 MUUDATUS**

**Sihtasutus Tallinna Lastehaigla** (registrikood 90006590), aadressiga Tervise tn 28, 13419 Tallinn (edaspidi **tellija**), mida esindab põhikirja alusel juhatuse esimees **Konstantin Rebrov**,

ja

**Riigi Info- ja Kommunikatsioonitehnoloogia Keskus** (registrikood 77001613), aadressiga Lõõtsa 8a, 11415 Tallinn (edaspidi **täitja**), mida esindab põhimääruse alusel direktor **Ergo Tars**,

(edaspidi **pool** või koos **pooled**),

sõlmivad raamleping-koostöökokkuleppe nr 7-2.2/22-96-1 (edaspidi **leping**) muudatuse alljärgnevas:

1. Lepingu punkti 11.1 kohaselt kehtib leping kuni 31.12.2024 või kuni lepingu maksumuse täitumiseni. Vastavalt lepingu punktile 2.1.1 on lepingu maksumuseks, sh maksimaalseks maksumuseks 29 500 eurot käibemaksuta.
2. Tellija andmetel on 27.12.2024 seisuga täidetud lepingut kokku summas 15 472,50 eurot käibemaksuta. Seega, kuigi lepingu (maksimaalne) maksumus ei ole täitunud, on lõppemas leping lepingu lõppkuupäeva saabumisega. Samas on tellijal tekkinud vajadus lepingukohaste teenuste järele kuni 24.07.2025. Eeltoodust tulenevalt on pooltel soov muuta lepingut, pikendades teenuse osutamise perioodi kuni 24.07.2025.
3. Kuigi tegemist on alla lihthanke piirmäära jääva riigihanke lepingu muudatusega, mille muutmisel ei kohaldu riigihangete seaduse (edaspidi RHS) § 123, vaid ainult § 3, on vastav muudatus kooskõlas mõlema eelviidatud sättega.
	1. Lepingu muutmine on võimalik RHS § 123 lg 1 p 7 ja lg 2 alusel, kuna muudatus lepingu tähtajas, millega ei kaasne lepingu maksumuse muutmist, ei ole eelviidatud sätete mõistes oluline. Lepingu muudatus on võimalik järgmistel põhjustel.
		1. Muudatusega ei muudeta lepingu üldist olemust märkimisväärselt, kuna lepingu ese jääb samaks ja lepingu liik lepingu muutmise tulemusena ei muutu.
		2. Kui juba algselt oleks lepingu tähtaeg olnud pikem, ei oleks see mõjutanud riigihankes osalejate või vastavaks tunnistamisele kuuluvate pakkumuste hulka, kuna tähtajast olulisem on maksumus, mille ulatuses teenuseid tellitakse, ning lepingu maksumus algselt korraldatud riigihankega võrreldes ei muutu. Lisaks, ligikaudu poole aasta pikkune lepingu tähtaja muudatus ei ole kahe aasta pikkuse lepingu mõistes oluline pikenemine, kuna pikenemine jääb alla 25% (vt TlnRKo 3-21-2384, p 14.3; TlnHKo 3-22-833, p 31.3–31.4).
		3. Lepinguline vahekord ei muutu täitja kasuks, kuna kuigi tellija tellib täitjalt teenust pikema perioodi jooksul, toimub see algselt kokkulepitud (maksimaalse) maksumuse ulatuses.
		4. Muudatus ei laienda lepinguga määratud lepingu eseme ulatust, vaid lepingu ese jääb samaks.
		5. Samuti ei ole tellija ületanud lepingu (maksimaalset) maksumust (vt p 2), mistõttu ei ole lepingu muutmiseks takistusi.
	2. Lisaks on lepingu muutmine kooskõlas RHS §-iga 3 järgmistel põhjustel.
		1. Muudatus lepingu tähtajas, mis ei muuda lepingu maksumust, ei riku võrdse kohtlemise põhimõtet, kuna kõikidele pakkujatele oli teada, millise (maksimaalse) maksumusega lepingu tellija plaanis sõlmida. Kuna lepingut ei täidetud algselt planeeritud aja jooksul sellises mahus, nagu riigihanke korraldamisel eeldati, siis oleksid kõik tellija lepingupartnerid samas olukorras. Muudatus jääb lepingu (maksimaalse) maksumuse piiridesse ja seeläbi ei ületa selle lepingu sõlmimiseks korraldatud menetluse piirmäära.
		2. Samuti on muudatus kooskõlas konkurentsi efektiivse ärakasutamise põhimõttega, kuna ligikaudu poole aasta pikkune lepingu perioodi pikendamine ilma lepingu maksumuse muutmiseta ei kahjusta konkurentsi vastaval turul.
		3. Lisaks kasutab hankija rahalisi vahendeid säästlikult ja otstarbekalt, kuna ei korralda lühikeseks perioodiks uut riigihanget, vaid pikendab eelneva riigihanke tulemusel sõlmitud lepingut.
		4. Eeltoodud põhustel ei riku muudatus ka läbipaistvuse, kontrollitavuse ega proportsionaalsuse põhimõtet.
4. Pooled on kokku leppinud lepingu punkti 11.1 muutmises järgmiselt:

„11.1 Käesolev leping jõustub allkirjastamisest ja kehtib kuni 24.07.2025 või kuni lepingu maksumuse täitumiseni (29 500 eurot, millele lisandub käibemaks).“

Lepingu muudatus jõustub tagasiulatuvalt 01.01.2025.

**Tellija: Täitja:**

SA Tallinna Lastehaigla Riigi Info- ja

Kommunikatsioonitehnoloogia Keskus

Tervise 28, 13419 Tallinn Lõõtsa tn 8a, 11415 Tallinn

Tel: 697 7111 Tel: 666 0166

e-post: lastehaigla@lastehaigla.ee e-post: info@rit.ee

*/allkirjastatud digitaalselt/ /allkirjastatud digitaalselt/*

Konstantin Rebrov Ergo Tars

Juhatuse esimees Direktor